google/wiki40b huggingface dataset:
Jaungvinejas mikrovardītes

Ģints atklāšana

Pirmās Jaungvinejas mikrovardītes tika pamanītas 2000. gadu sākumā. Pagāja vairāki gadi, līdz zinātnieki saprata, ka ir atklājuši jaunas sugas un jaunu varžu ģinti. Ģints un pirmās divas sugas tika izsludinātas 2010. gadā, divas sugas 2011. gadā un vēl divas 2012. gadā. Zinātnieki uzskata, ka Jaungvinejas mežos joprojām slēpjas vēl neatklātas vardīšu sugas.
Tā kā vardītes ir ļoti mazas, tās pamanīt lietus meža zemsedzē ir ļoti grūti. Vienīgais, kas vardītes nodod, ir to kurkstēšana. Uzmanīgi vērojot zemi un cenšoties atrast skaņas avotu, ir izdevies atklāt šīs mazās vardītes. Ģints zinātniskais nosaukums Paedophryne atvasināts no diviem grieķu valodas vārdiem un latviski nozīmē "bērns" (paedos) un "varde" (phryne).

Kopīgās īpašības

Visas sešas ģints sugas ir mazākās vardītes pasaulē, un tās visas ir apmēram istabas mušas lielumā. Mazākā ģintī ir Jaungvinejas dienvidaustrumos dzīvojošā Amau vardīte (Paedophryne amauensis), kuras ķermeņa garums ir 7–8 mm. Tā ir arī ne tikai mazākā vardīte pasaulē, bet arī mazākais mugurkaulnieks pasaulē.
Pārējās šīs ģints vardītes ir tikai par dažiem milimetriem lielākas, nekā Amau vardīte. Lielākā ir Fērgusona salā dzīvojošā Fērgusona vardīte (Paedophryne oyatabu), kuras mātītes ķermeņa garums ir 11,3 mm. Visām sugām mātītes ir par kādu milimetru lielākas nekā tēviņi.
Tā kā vardītes ir ļoti maziņas, to kājiņas ir ir tik smalciņas, ka tām ir grūti pārvietoties. Pēdās ir samazināts pirkstu skaits, priekšējām pēdām ir trīs pirksti bez peldplēvēm, pakaļējām četri pirksti, arī bez peldplēvēm. Mātīte vienā vairošanās sezonā iznēsā divus ikrus. Sīkās vardītes barojas ar nelieliem bezmugurkaulniekiem, piemēram, ērcēm.
Latvijas robežas

Latvija robežojas ar Igauniju ziemeļos un Lietuvu dienvidos (Eiropas Savienības iekšējās robežas), kā arī Krieviju austrumos un Baltkrieviju dienvidaustrumos (ES ārējā robeža).
Latvijai ir 1836 km gara robeža ar Igauniju (343 km), Krieviju (246 km), Baltkrieviju (161 km), Lietuvu (588 km) un jūras robeža (498 km).
Katafalks

Katafalks ir izvadīšanas transporta līdzeklis zārku pārvadīšanai no, piemēram, baznīcas uz kapsētu, līdzīgām apbedīšanas vietām, vai uz krematoriju. Citkārt to dēvē arī par sēru auto. Mirušās personas ķermeņa transportēšana ir viena no sarežģītākajām un vienlaikus svarīgākajām apbedīšanas procesa sastāvdaļām. Tieši tādēļ to, gandrīz vienmēr, nodrošina apbedīšanas nozares speciālisti, kas šo darbu veic ar sertificēta katafalka palīdzību. Šādu pakalpojumu izmantošana nodrošina visu normatīvo prasību ievērošanu.
Lai gan mūsdienās zārka pārvietošanai visbiežāk tiek izmantoti motorizēti transporta līdzekļi, atsevišķās valstīs tiek izmantotas arī senākas transporta metodes. Tāpat, dažādās pasaules valstīs tiek izmantoti atšķirīga veida motorizētie katafalki, kas lielākoties ir saistāms ar dažādām apbedīšanas tradīcijām.
Motorizēto katafalku izmantošana aizsākās 20. gadsimta pirmās desmitgades beigās.
Prometijs

Izotopi

Prometijs ir vienīgais lantanīds un viens no diviem ķīmiskajiem elementiem, kuru atomskaitlis ir no 1 līdz 83, kuram nav stabilu izotopu. Tāpēc tā koncentrācija dabā ir ļoti zema. Stabilākais izotops ir prometijs-145, kura pussabrukšanas periods ir 17,7 gadi. Mākslīgi ir iegūts prometijs, kuru masas skaitlis ir no 126 līdz 163.

Vēsture

1902. gadā prometijs pastāvēšanu paredzēja čehu ķīmiķis Bohuslavs Brauners. Prometijs eksistences pierādījumus 1944. gadā novēroja amerikāņu ķīmiķi Džeikobs Marinskis (Jacob Marinsky), Lorenss Glendenins (Lawrence Glendenin) un Čārlzs Korjels (Charles Coryell). Otrā pasaules kara dēļ viņi savus novērojumus publicēja 1946. gadā. Ķīmiskā elementa nosaukums ir radies no grieķu mitoloģijā esošā titāna Prometeja vārda. 1950. gadā, kad tika pieņemts ķīmiskā elementa nosaukums, tika izskatīti arī tādi varianti kā illīnijs, ciklonijs, florencijs un prometejs.
Latvijas čempionāts šaha kompozīcijā

Latvijas čempionāts šaha kompozīcijā ir konkurss, kurā tiek vērtētas noteiktā laika periodā publicētas (sastādītas) šaha kompozīcijas un noskaidroti Latvijas labākie šaha problēmisti dažādos šaha kompozīcijas žanros.

Vēsture

Jau 1937. gadā Latvijas Šaha problēmistu biedrība rīkoja nacionālu konkursu, tomēr pirmoreiz čempionātā formā Latvijas šaha problēmistu sacensības notika tikai 1950. gadā. Pēc neatkarības atgūšanas, vairāku objektīvu iemeslu dēļ, interese par šaha kompozīciju ir samazinājusies. Mūsdienu datorprogrammas šaha uzdevumu spēj atrisināt dažās sekundēs, tādēļ jau par vēsturi kļuvis plašu auditoriju aptverošs šaha kompozīcijas popularizēšanas veids — risināšanas konkursi laikrakstos un žurnālos. Mūžībā aizgājusi paaudze, kuru ar šaha kompozīciju nodarboties iedvesmoja brāļu Jāņa un Kārļa Bētiņu un Hermaņa Matisona panākumi vēl pirms kara Latvijā. Tāpēc kopš 2002. gada Latvijas šaha čempionāti šaha kompozīciju sastādīšanā pagaidām nenotiek.

Norises kārtība

Katrā kompozīcijas žanrā čempionātu dalībnieki iesniedz vienlaikus vairākas noteiktā laika posmā sastādītas kompozīcijas. Tiesnesis iesniegtās kompozīcijas sarindo pēc to kvalitātes. Kompozīcijām piešķir punktu skaitu, labākai vislielāko, bet katrai nākamai — par vienu punktu mazāk. Dalībnieks, kura kompozīcijas ieguvušas attiecīgā žanrā lielāko punktu summu, kļūst par šī žanra čempionu.
Pirmajā (1950.) un otrajā (1951. gadā) čempionātā pusfinālā katrā žanrā (divvilčos un trīsvilčos) ar trīs nepublicētiem uzdevumiem varēja piedalīties visi republikas problēmisti, kas bija guvuši atzinības šaha kompozīciju konkursos. Finālā katrā žanrā tiesneši R. Kofmans un L. Zagoruiko iedalīja 15 labākos uzdevumus, kurus novērtēja šādi: 15 punkti — 1. vieta, 14 punkti — 2. vieta utt. No trešā līdz sestajam čempionātam problēmisti varēja tiem iesniegt gan nepublicētus, gan pēc iepriekšējā čempionāta publicētus uzdevumus. Bet no 7. čempionāta — tikai publicētās šaha kompozīcijas.
Kriptons

Vēsture

Kriptonu 1898. gadā atklāja un pirmo reizi tīrā veidā ieguva skotu ķīmiķis sers Viljams Remzijs un viņa students Moriss Traverss (Morris Travers), pētot gaisa sastāvu. Ķīmiskā elementa nosaukums ir cēlies no grieķu vārda κρυπτός (kryptós), kas nozīmē "noslēpts".
No 1960. līdz 1983. gadam bijs spēkā šāda garuma mērvienības metra definīcija: metrs ir attālums, kurā 1 650 763,73 reizes ietilpa kriptona-86 atomu izstarotās oranžas gaismas viļņa garums.

Atrašanās dabā

Dabā kriptons ir sastopams mazos daudzumos brīvā veidā Zemes atmosfērā. Gaisā kriptona daļiņu koncentrācija ir apmēram viens pret miljonu. Marsa atmosfērā ir apmēram 0,3 kriptona daļiņas uz miljonu, savukārt Visumā vēl mazāk — 0,04 daļinas uz miljonu.

Izotopi

Dabā ir sastopami pieci stabili kriptona izotopi un viens radioaktīvs izotops. Vislielāko daļu veido kriptons-84 (56,987% no kopējā kriptona daudzuma). Pārējie izotopi ir kriptons-86 (17,279%), kriptons-83 (11,500%), kriptons-82 (11,593%), kriptons-80 (2,286%) un radioaktīvais kriptons-78 (0,355%). Ir zināmi vēl 27 izotopi, kas iegūti laboratorijas apstākļos. To masas skaitlis ir robežās no 69 līdz 101.

Bioloģiskā nozīme

Kriptonam nav konstatēta kaut kāda bioloģiskā nozīme.

Iegūšana

Kriptonu iegūst frakcionēti destilējot sašķidrinātu gaisu.

Fizikālās īpašības

Kriptona viršanas temperatūra ir -153,22 °C, bet kušanas temperatūra ir -157,36 °C. Cietā agregātstāvoklī kriptons ir balta kristāliska viela. Tai ir malās centrēta kubiskā singonija. Kriptonam ir raksturīgas briljantzaļas un oranžas spektrāllīnijas.
Augusts Englass

Biogrāfija

Lielā Tēvijas kara dalībnieks. Cīņas sportā sācis trenēties 1946. gadā. 1949. gadā izpildīja PSRS sporta meistara normatīvu. 13 reizes piedalījies PSRS čempionātos. 1952. gada Olimpisko spēļu dalībnieks Helsinkos, kur ieņēma 4. vietu. Vienīgais padomju cīkstonis, kurš kļuvis par pasaules čempionu brīvajā un klasiskajā cīņā. Vissavienības kategorijas tiesnesis (1963). Nopietnas traumas dēļ, starptautisko cīkstoņa karjera beidzis 1955. gadā. Pēc tam vēl piecus gadus uzstājās Vissavienības sacensībās. Pēc sporta karjeras beigām 1960. gadā strādāja par cīņu treneri .
1985. gadā filmējies dokumentālajā filmā “Jaht” (“Medības”).
Panamas ģerbonis

Apraksts

Vairoga centrā attēlots Panamas zemesšaurums ar to apskalojošām jūrām un debesīm, kurās Mēness aust virs viļņiem un Saule sāk rietēt aiz kalniem, tādējādi apzīmējot svinīgo neatkarības pasludināšanas stundu. Vairoga augšpuse skaldīta divās ceturtdaļās: labajā sudraba laukā pakarināti zobens un šautene, simbolizējot atteikšanos uz visiem laikiem no postošajiem pilsoņu kariem, kreisajā — sarkanā laukā sakrustoti lāpsta un kaplis, simbolizējot darbu. Vairoga gals arī skaldīts divās ceturtdaļās: labajā — zilā laukā pārpilnības rags, kreisajā — sudraba laukā progresa simbols spārnots ritenis.
Virs vairoga ērglis izplestiem spārniem kā suverenitātes simbols ar pa kreisi pavērstu galvu, knābī turot sudraba lentu ar valsts devīzi PRO MUNDI BENEFICIO — ‘Visas Pasaules ieguvumam’. Virs ērgļa puslokā zelta piecstaru zvaigznes, simbolizējot valsti veidojošās provinces. Vairogs sānos rotāts ar valsts karogiem pa diviem katrā pusē.
Lai arī ērglis virs ģerboņa jau ir kopš 1949. gada, tikai 2002. gadā ar likumu tika izskaidrots, ka ģerbonī attēlojams Panamas nacionālais putns harpija (Harpia harpyja).
Strāžnice

Vēsture

Rakstos pirmoreiz minēta 14. gadsimta sākumā. Ilgu laiku apdzīvotā vieta atradās Habsburgu impērijas sastāvā. No 1919. gada — Čehoslovākijā. Līdz Otrajam pasaules karam pilsētā dzīvoja ebreju kopiena. Kopš 1993. gada — Čehijā.

Ekonomika

Pilsētas apkaimē - vīna ražošana.

Tūrisms

Strāžnices pilī atrodas Tautas kultūras institūts. Pilsētā tradicoionāli notiek folkloras festivāls. Pie pilsētas saglabājušās aizsardzības celtņu atliekas.

Cilvēki

17. gadsimta sākumā pilsētā dzīvoja Jans Komenskis.
Spietiņu apmetne

Spietiņu apmetne ir viena no vislabāk izpētītajām seno iedzīvotāju apmetnēm Sēlijā, kas dod priekšstatu par Daugavas ielejas cilvēku dzīves apstākļiem agrā un vidējā dzelzs laikmeta periodā (no 100. līdz 400. gadam m.ē.). Netālu no Spietiņu apmetnes atrodas Spietiņu kapulauks un senākā Plāteru apmetne, kas bijusi apdzīvota 1. gadu tūkstotī p.m.ē.

Atrašanās vieta

Spietiņu apmetne atrodas netālu no Daugavas kreisā krasta Salas novada Sēlpils pagastā.

Arheoloģiskie izrakumi

Apmēram divus ha lielās apmetnes līdz 1,8 metrus biezā kultūras slāņa izpēti 2250 m² platībā 1961.-1963. gadā veica Latvijas Vēstures muzeja Arheoloģijas nodaļas darbinieki Jolantas Daigas un Māra Atgāža vadībā. Atsegtas guļbūvju celtņu vietas, 63 atklātie pavardi, iegūtas 519 senlietas - dzelzs darbarīki, bronzas rotas un māla trauku lauskas (gludās, nedaudz švīkātās un tekstīlās keramikas). Kā liecina atradumi iedzīvotāju galvenā nodarbošanās bijusi zemkopība un lopkopība.

Dzelzs ieguves krāsnis

Apmetnes dienvidrietumu malā atklāta ap 400 m² liela dzelzs ieguves un pirmapstrādes vieta, kurā atrada sešas šahtas tipa dzelzs ieguves krāsnis, kuru tuvumā konstatēja jēldzelzs sagataves un ap 1,5 tonnu sārņu. Šie atradumi sniedz pirmās plašākās liecības par vietējās dzelzs apstrādes pirmsākumiem.
1930. gada Pasaules čempionāts šosejas riteņbraukšanā

1930. gada Pasaules čempionāts šosejas riteņbraukšanā notika Ljēžā, Beļģijā. Tas bija ceturtais Pasaules čempionāts profesionāļiem un tajā notika divas sacensības — atsevišķi grupas braucieni profesionāļiem un amatieriem.
Nenoapaļots augsta mēles pacēluma pakaļējās rindas patskanis

Nenoapaļots augsta mēles pacēluma pakaļējās rindas patskanis ir patskanis, kas sastopams vairākās valodās. Starptautiskajā fonētiskajā alfabētā tā atspoguļošanai izmanto zīmi [ɯ]. Tā noapaļotā versija ir patskanis [u]. Nenoapaļotu augsta mēles pacēluma pakaļējās rindas patskani var realizēt izrunājot skaņu [u] un saplacinot lūpas.

Lībiešu valoda

Lībiešu valodas burta ⟨õ⟩ vērtība uzsvērtā zilbē ir nenoapaļots augsta mēles pacēluma pakaļējās rindas patskanis. Vītso piemin, ka tas esot līdzīgs igauņu un vepsu ⟨õ⟩, bet augstāks. Igauņu ⟨õ⟩ skaņa /ɤ/ ir tās pašas rindas un noapaļotības kā /ɯ/, bet zemāka, kas saskan ar Vītso definīciju.
Kristaps Reinholds Girgensons

Dzīvesgājums

Dzimis 1752. gadā Zosēnu muižas nomnieka Reinholda Girgensona ģimenē. Mācījās Kēnigsbergas Collegium Fridericianum (1767-1769). Studēja teoloģiju Leipcigas Universitātē (1769-1772).
Bija Ērgļu draudzes novada (1775-1791), vēlāk Jaunpiebalgas draudzes novada mācītājs (1791-1814) un no 1800. gada Cēsu prāvests.
1809. gadā viņš bija viens no Vidzemes jaunās, racionālisma garā sastādītās dziesmu grāmatas (Kristīgas dziesmas, Vidzemes baznīcās un mājās dziedamas) izdevējiem. 
Liela daļa krājumā ievietoto Baumbaha, Mačevska un Stendera dziesmu bija pārņemtas no 1806. gada Kurzemes dziesmu grāmatas. No jauna uzņemtas Jaunpiebalgas draudzes novada mācītāja Kristapa Reinholda Girgensona, Rūjienas draudzes novada mācītāja Gustava Bergmaņa un Rubenes draudzes novada mācītāja Kristapa Hardera, kā arī  Vidzemes ģenerālsuperintendenta Kārļa Gotlība Zontāga sacerētās dziesmas. 
Miris 1814. gadā.  Pēc viņa nāves nāca klajā viņa "Stāsti, pasakas, dziesmas un mīklas, par pamācīšanu un izlustēšanos" (1823) un angļu rakstnieka Defo visā kultūras pasaulē pazīstamais darbs "Robinsons Krūziņš" (1824), tulkots pēc vācu rakstnieka Kampes apstrādājuma.
Saldus rajons

Izveide un reorganizācija

1949. gada 31. decembra administratīvi teritoriālās reformas rezultātā Kuldīgas apriņķis tika sadalīts Kuldīgas, Saldus un Skrundas rajonos. 1952. - 1953. gadā Saldus rajons ietilpa Liepājas apgabalā. 1959. gadā Saldus rajonam tika pievienota likvidētā Auces rajona rietumu daļa un Skrundas rajona dienvidu daļa. Pēc Latvijas Republikas atjaunošanas 1990. gadā Saldus rajona ciemi tika pārdēvēti par pagastiem.

Ciemi

Blīdenes - Ezeres - Gaiķu - Jaunauces - Jaunlutriņu - Kursīšu - Lutriņu - Nīgrandes - Novadnieku - Pampāļu - Remtes - Rubas - Saldus - Vadakstes - Viestura - Zaņas - Zirņu.

Pagasti

Ezeres pagasts, Gaiķu pagasts, Jaunauces pagasts, Jaunlutriņu pagasts, Kursīšu pagasts, Lutriņu pagasts, Nīgrandes pagasts, Novadnieku pagasts, Pampāļu pagasts, Rubas pagasts, Saldus pagasts, Šķēdes pagasts, Vadakstes pagasts, Zaņas pagasts, Zirņu pagasts, Zvārdes pagasts.
Pēteris Koreckis

Biogrāfija

Dzimis 1887. gada 6. februārī Silajāņu pagastā (pēc citiem datiem — Jekaterinoslavas guberņā). Pabeidzis Konstantīna kara skolu, studējis jurisprudenci Pēterburgas Universitātē. Līdz 1917. gadam Jekaterinoslavā strādāja par juriskonsultu.
Lai izvairītos no lieliniekiem, devās uz Odesu, kur strādāja Baltās armijas propagandas nodaļā (krievu: ОСВАГ). Lieliniekiem iekarojot aizvien lielākas teritorijas, evakuējies uz Konstantinopoli, no kurienes pārcēlies uz Bulgāriju. 1921. gadā atgriezies Latvijā, kļuva par Krievu nacionāldemokrātu partijas Rēzeknes nodaļas vadītāju. 1922. gadā ievēlēts 1. Saeimā no Apvienotā krievu saraksta. 1924. gadā atšķēlās no Krievu nacionāldemokrātu partijas un izveidoja Krievu tautas partiju. 1925. gadā pirms kārtējām Saeimas vēlēšanām izdeva avīzi "Narod". Krievu tautas partijas saraksts netika pielaists vēlēšanām.
Miris 1929. gada 29. novembrī. Apglabāts Riebiņu Sv. Nikolaja pareizticīgo baznīcas dārzā.
Metjū Heimens

Karjera

1996. gada Pasaules čempionātā junioriem izcīnījis sudraba medaļu individuālajā braucienā.
Desmit sezonas Heimens pārstāvējis Rabobank komandu.
2013. gada sezonas beigās Heimens pameta Team Sky komandu un 2014. gada sezonā pievienojās Orica-GreenEDGE komandai.
2016. gada 10. aprīlī viņš uzvarēja Parīze—Rubē sacensībās, kas bija tikai astotā profesionālā uzvara viņa karjerā. Finišā sprintā Rubē velodromā viņš pārspēja Tomu Bonenu, Ianu Stenardu, Sepu Vanmarki un Edvallu Boasonu Hāgenu.
2018. gada septembrī Heimens paziņoja, ka beigs karjeru nākamā gada janvārī pēc Tour Down Under sacensībām.
Georgijs Gelašvili

Spēlētāja karjera

Savu karjeru Gelašvili uzsāka savā dzimtajā pilsētā, 1999.—00. gada sezonā spēlējot Čeļabinskas "Traktor" otrajā vienībā, kura spēlēja Krievijas Pirmajā līgā. Tiesa, nākamās divas sezonas viņš aizvadīja jau "Traktor" pirmajā komandā, spēlējot Krievijas Augstākajā līgā.
No 2003. līdz 2006. gadam viņš spēlēja Kazahstānas klubā Karaghandi "Kazakhmis". Komanda spēlēja gan Kazahstānas čempionātā, gan Krievijas Augstākajā līgā. 2006.—07. gada sezonā Gelašvili jau atkal bija "Traktor" rindās, bet 2007.—08. gada sezonas noslēgumā savus spēkus izmēģināja arī Čeļabinskas "Mechel" vienībā.
2008.—09. sezonu aizvadīja Jaroslavļas "Lokomotiv" rindās, sezonas beigās iegūstot KHL labākā vārtsarga balvu. 2010. gada vasarā hokejists pievienojās Magņitogorskas "Metallurg" vienībai, tās sastāvā aizvadot nākamās trīs sezonas. 2013. gada pievienojās Ņižņijnovgorodas "Torpedo", taču 2014.—15. gada sezonas gaitā tika aizmainīts uz Hantimansijskas "Jugra".
Eiropas riteņbraukšanas savienība

Eiropas čempionāti riteņbraukšanā

Federācija organizē visus Eiropas riteņbraukšanas čempionātus (tādus kā Eiropas čempionāts šosejas riteņbraukšanā un Eiropas čempionāts treka riteņbraukšanā) visās riteņbraukšanas disciplīnās, ieskaitot šosejas, treka, velokrosa, BMX, kalnu un riteņbraukšanu telpās, kā arī piešķir čempiona kreklu Eiropas čempioniem.
Vektoriālais reizinājums

Matemātikā vektoriālais reizinājums ir bināra operācija, kas diviem trīsdimensiju Eiklīda telpā esošiem vektoriem piekārto vektoru, kas perpendikulārs dotajiem vektoriem un kura garums vienāds ar sākotnējo vektoru veidotā paralelograma laukumu.
Vektoriālo reizinājumu no diviem vektoriem ir iespējams definēt tikai trīs un septiņās dimensijās.
Rāva (Dunalkas pagasts)

Vēsture

Ciems izveidojies pie Rāvas muižas (Gut Rawen) kungu mājas, kurā izvietojusies Rāvas pamatskola. Līdz 1949. gadam bija Rāvas pagasta un līdz 1954. gadam Rāvas ciema centrs.
Vairākus km uz ziemeļiem no Rāvas muižas atradās 1900. gadā atklātās šaursliežu Liepājas—Aizputes dzelzceļa līnijas pieturas punkts "Rāva", kas slēgts 1964. gadā.
Kriss Andersons (uzņēmējs)

Dzīves gājums

Kriss Andersons piedzima 1957. gadā Pakistānā kristiešu misionāra un mediķa Džona Andersona ģimenē. Bērnību pavadījis Indijā, Afganistānā un Pakistānā. Līdz 8. klasei mācījies Vudstokas skolā Indijā. Pēc tam pārcēlies uz Angliju, kur turpinājis mācības Manktankoumbas (Monkton Combe) kristiešu internātskolā Bātā. 1978. gadā pabeidza Oksfordas Universitāti, iegūstot bakalauru filozofijā, un pievērsās žurnālistikai.
1985. gadā Andersons nodibināja Future Publishing, bet 1994. gadā pārcēlās uz Sanfrancisko, ASV, kur nodibināja Imagine Media un datorspēļu tīmekļa vietni IGN. 1996. gadā Andersons izveidoja bezpeļņas organizāciju Sapling Foundation, kas 2001. gadā par 6 miljoniem ASV dolāru pārpirka TED, kas viņa vadībā piedzīvoja strauju popularitātes pieaugumu.
Dmitrijs Jaškins

Karjera

2011. gada NHL draftā Jaškinu 2. kārtā ar 41. numuru izvēlējās Sentluisas "Blues". Savu karjeru ir sācis Čehijas Ekstralīgas klubā Prāgas "Slavia". 2013. gadā sāka spēlēt Sentluisas "Blues". 2018.—19. gada sezonas ievadā "Blues" aizmainīja Jaškinu uz Vašingtonas "Capitals", savukārt 2019. gada augustā atgriezās Eiropā, pievienojoties Maskavas "Dinamo".
Čehijas hokeja izlases sastāvā piedalījies 2018. gada Pasaules čempionātā.
Chang'e 4

Lidojuma gaita

Chang'e 4 tika palaists 2018. gada 7. decembrī 18:23 UTC ar nesējraķeti Chang Zheng 3B no Sičanas kosmodroma.
12. decembrī 08:45 UTC Chang'e 4 iegāja Mēness orbītā. 30. decembrī orbīta bija samazināta līdz 15 × 100 km.

Uz Mēness virsmas

Nolaišanās uz Mēness virsmas notika 2019. gada 3. janvārī 02:26 UTC punktā ar koordinātēm 177,6° austrumu garuma un 45,5° dienvidu platuma.

Konstrukcija

Chang'e 4 tika izgatavots uz Chang'e 3 rezerves kopijas bāzes, bet pielāgots jaunas misijas specifikai.
Viljandi

Vēsture

1154. gadā Vīlande pirmoreiz minēta arābu darba "Ģeogrāfija" komentāros kā Falamus. 12. gadsimtā ap Vīlandes pilskalnu izveidojās pastāvīga apmetne, kas bija Sakalas novada saimnieciskais centrs. 13. gadsimta Livonijas krusta karos Vīlandes sakalieši atkārtoti cīnījās ar Livonijas bīskapa vasaļiem un sabiedrotajiem letiem un līviem, Svētā Matīsa dienas kaujā pie Vīlandes krita līvu vadonis Kaupo. 1223. gadā Vīlandi iekaroja Zobenbrāļu ordenis, kas 1237. gadā pārtapa par Livonijas ordeni (Vācu ordeņa autonoma daļa).
Bijušās koka pils vietā 1224. gadā tika uzbūvēta Livonijas ordeņa Vīlandes pils, kas ilgu laiku bija lielākā visā Livonijā. Ordeņa meistars 1283. gadā Vīlandei piešķīra pilsētas tiesības. Jau 13. gadsimta sākumā Vīlande kļuva par Hanzas savienības locekli. Livonijas kara gaitā Vīlandes cietoksnis un pilsēta tika izpostītas. Poļu-zviedru kara (1600-1629) gaitā tika galīgi iznīcināti cietokšņa nocietinājumi. Vīlande uz ilgāku laiku zaudēja pilsētas tiesības.
Krievijas ķeizariene Katrīna II 1783. gadā atjaunoja pilsētas tiesības un tika nodibināts Vīlandes apriņķis.
Aizputes virspilskunga iecirknis

Aizputes virspilskunga iecirknis (vācu: Oberhauptmannschaft Hasenpoth) bija Kurzemes guberņas administratīva vienība (1819-1864) ar trīs pilsētām (Aizpute, Grobiņa un Liepāja), diviem miestiem (Durbe un Palanga) un divām pilskunga tiesām (Aizputes pilskunga tiesa un Grobiņas pilskunga tiesa), deviņiem draudzes novadiem ar 28 luterāņu baznīcām un 5 katoļu baznīcām. 1841. gadā Aizputes virspilskunga tiesā atradās 138 privātmuižas, 24 kroņa muižas un sešas mežniecības. To dēvēja arī par Aizputes apriņķi (Hasenpotischer Kreis).
Mūsdienās Aizputes virspilskunga tiesas teritorija iekļauta 9 Kurzemes novadu (Aizputes novads, Alsungas novads, Durbes novads, Grobiņas novads, Nīcas novads, Pāvilostas novads, Priekules novads, Rucavas novads, Vaiņodes novads) un Liepājas pilsētas sastāvā, bet neliela daļa (Jūrkalnes pagasts) ietilpst arī Ventspils novadā.

Izveide

Pēc pievienošanas Krievijas impērijai Kurzemes guberņā apvienoja Kurzemes un Zemgales hercogistes un Piltenes apgabala zemes, kas līdz 1818. gadam abas saglabāja savu iepriekšējo administratīvo iedalījumu. Pēc 1819. gada Kurzemes guberņas administratīvās reformas Piltenes apgabala dienvidu daļas savienoja ar no bijušās hercogvalsts Kuldīgas virspilskunga tiesas atdalīto Ordeņa-Aizputes un Alsungas draudzes novadiem, izveidojot jaunu Aizputes pilskunga iecirkni. To apvienojot ar Grobiņas pilskunga iecirkni, izveidoja Aizputes virspilskunga iecirkni.
Aizputē atradās Kurzemes guberņas galma tiesai (Oberhofgericht) pakļauta virspilskunga tiesa un evaņģeliski luteriskās baznīcas prāvesta iecirknis. Tā bija sadalīta divos pilskunga iecirkņos (Hauptmannschaft) ar vietējo policiju, kuru pārvaldes iestādes atradās Aizputes un Grobiņas pilsētās.

Likvidēšana

1864. gadā Aizputes virspilskunga tiesu likvidēja, sadalot to Aizputes un Grobiņas apriņķos.
Nitrosavienojumi

Nitrosavienojumi ir organiskas vielas, kuru molekulās viens vai vairāki ūdeņraža atomi ir aizvietoti ar nitrogrupu -NO₂. Dažreiz pie šiem pieskaita arī slāpekļskābes esterus, taču tajos starp oglekļa un slāpekļa atomu ir skābeklis. Daudzi nitrosavienojumi ir sprāgstvielas (TNT). Nitrosavienojumus lielākoties iegūst nitrējot ogļūdeņražus. Mazmolekulāros nitrosavienojumus iegūst nitrējot gāzveida fāzē, vielas ar lielāku molekulmasu - šķidrā fāzē.
Jevgeņijs Aleksejevs

Biogrāfija

Divas reizes uzvarējis Krievijas junioru šaha čempionātā U14 vecuma grupā (1998, 1999). 2001. gadā dalījis pirmo vietu starptautiskajā šaha turnīrā Telavivā un izcīnījis bronzas medaļu Pasaules junioru šaha čempionātā U16 vecuma grupā. 2002. gadā uzvarējis starptautiskajos šaha turnīros Toljati, Hogevēnā (Nīderlande) un Sanktpēterburgā. 2004. gadā dalījis pirmo vietu Ženēvas starptautiskajā šaha turnīrā un piedalījies Pasaules šaha čempionātā pēc izslēgšanas sistēmas Tripolē, kurā 1. kārtā piekāpies Ututam Adianto. 2005. gadā izcīnījis sudraba medaļu Krievijas junioru šaha čempionātā un bronzas medaļu Pasaules junioru šaha čempionātā U20 vecuma grupā. 2006. gadā uzvarējis Krievijas šaha čempionātā, papildu mačā pieveicot Dmitriju Jakovenko. 2007. gadā uzvarējis Maskavas starptautiskajā šaha turnīrā Aeroflot Open. 2008. gadā dalījis pirmo vietu Bīles starptautiskajā šaha turnīrā. Vairākkārt piedalījies Pasaules kausa šahā izcīņā pēc izslēgšanas sistēmas, kurā lielāko panākumu guvis 2007. gadā, kad tikai ceturtdaļfinālā zaudējis Sergejam Karjakinam. 2013. gadā Legņicā izcīnījis sudraba medaļu Eiropas individuālajā šaha čempionātā.
Par panākumiem turnīros FIDE 2000. gadā Aleksejevam piešķīrusi starptautiskā meistara (IM), bet 2002. gadā - starptautiskā lielmeistara (GM) nosaukumu.